En mand fik første- og andengradsforbrændinger i hovedet og på det ene ben, da der opstod ild i forbindelse med et asfaltarbejde i Hobro. Arbejdsulykken skete tirsdag klokken 13, hvor Mariagerfjord Kommunes Beredskab blev alarmeret. - Da vi kom til stedet var der ild i en fem liters reservedunk, så ilden var hurtigt slukket, fortæller indsatsleder René Nikolajsen. Det er uvist, hvordan branden er opstået, men indsatslederen mener, at manden måske har været i gang med at fylde benzin på en lastbil, da varmen fra lastbilens motor har antændt benzinen. Ulykken skete i et parcelhuskvarteret Kvædeparken, hvor manden sammen med en kollega var i gang med at reparere asfalten. Den forbrændte mand blev kørt til Aalborg Universitetshospital.
En mand blev lettere forbrændt i hovedet og på benet, da der opstod ild i forbindelse med et asfaltarbejde i Hobro.